钦定古今图书集成/明伦汇编/氏族典/第186卷 > 萧子懋
## 钦定古今图书集成/明伦汇编/氏族典/第186卷 > 萧子懋

按《南齐书晋安王子懋传》：“晋安王子懋，字云昌，世祖
第七子也。初封江陵公。永明三年，为持节都督南豫
豫司三州、南中郎将、南豫州刺史。四年进号征卤将
军，领宣城太守。明年为监南兖兖徐青冀五州军事、
后将军、南兖州刺史。六年徙监湘州、平南将军、湘州
刺史。明年加持节都督。八年进号镇南将军。十年入”
为侍中，领右卫将军。十一年，迁散骑常侍、中书监。未
拜，仍为使持节、都督雍梁南北秦四州郢州之竟陵
司州之随郡军事、征北将军、雍州刺史。郁林即位，即
本号为大将军。子懋见幼主新立，密怀自全之计，令
作部造器仗。陈显达时为征卤，屯襄阳，欲胁取以为
将帅。显达密启高宗，征显达还。隆昌元年，迁子懋为
都督、江州刺史。延兴元年，加侍中。闻鄱阳、随郡二王
见杀，欲起兵赴难。母阮在都，遣书欲密迎上，阮报其
同产弟于瑶之为计。瑶之驰告高宗，遣平西将军王
广之南北讨使军主裴叔业与瑶之先袭寻阳，声云
“为郢府行司马。”子懋知之，遣三百人守盆城。叔业溯
流直上，至夜回下，袭盆城。子懋闻叔业得盆城，乃据
州自卫。子懋部曲多雍土人，皆踊跃愿奋。叔业畏之，
遣于瑶之说子懋曰：“今还都，必无过忧，政当作散官，
不失富贵也。”子懋既不出兵攻叔业，众情稍沮。中兵
参军于琳之，瑶之兄也，说子懋重赂叔业，子懋使琳
之往，琳之因说叔业请取子懋。叔业遣军主徐元庆
将四百人随琳之入州城，僚佐皆奔散。琳之入斋，以
袖鄣面，使人害之，时年二十三。